อั้นไม่อยู่ดอดขายสลากเกิน80บาท
เอาไม่อยู่ ผู้ค้าสลากขายเกิน 80 บาท   อ้างขายส่งแพงขึ้น สภาคนพิการ ร้องจัดสรรไม่เป็นธรรม เล็งฟ้องศาลปกครอง
9 ก.ค. 2558

เอาไม่อยู่ ผู้ค้าสลากขายเกิน 80 บาท   อ้างขายส่งแพงขึ้น สภาคนพิการ ร้องจัดสรรไม่เป็นธรรม เล็งฟ้องศาลปกครอง
รายงานข่าวจากผู้ค้าสลากกินแบ่งรัฐบาล เปิดเผยว่า ขณะนี้ภาพรวมตลาดขายปลีกสลาก มีการปรับราคาสูงขึ้น จากราคาที่ควบคุมไม่เกิน 80 บาท ได้เพิ่มเป็น 85 บาท เนื่องจากพ่อค้า แม่ค้าสลาก เริ่มปรับราคาขายส่งสูงขึ้น ตกใบละ 75-76 บาท จากงวดก่อนที่ขายใบละ 73-74 บาท หรือเฉลี่ยขึ้นราคาใบละ 1-2 บาท ส่งผลให้ผู้ค้าสลากรายย่อยต้องทยอยปรับราคาสลากเป็น 85 บาท และมีการปรับกลยุทธ์การขาย ด้วยการนำเลขสวย เลขดัง มาจัดเป็นเลขชุด และขายปนกับเลขไม่สวย เพื่อให้สามารถจำหน่ายสลากออกไปได้มากที่สุด
นายสมชาย ปัญญ์เอกวงศ์ ประธานสภาคนพิการทุกประเภทแห่งประเทศไทย เปิดเผยว่า สภาคนพิการฯ ได้เดินทางไปเข้าพบ พล.ต.ฉลองรัฐ นาคอาทิตย์ ผู้อำนวยการสำนักงานสลากฯ เพื่อยื่นหนังสือขอให้ทบทวนการจัดสรรสลากให้แก่นิติบุคคล องค์กร สมาคม มูลนิธิ เนื่องจากมองว่า การจัดสรรสลากไม่มีความเป็นธรรมและไม่ทั่วถึง เพราะที่ผ่านมามติที่ประชุมคณะกรรมการ ได้ต่ออายุโควตาให้กลุ่มนิติบุคคลรายเดิม และเพิ่มการจัดสรรให้กับ 2 สมาคม คือ สมาคมกีฬาคนพิการแห่งประเทศไทย 2.4 ล้านฉบับ และสมาคมคนพิการทางปัญญาอีก 1.4 ล้านฉบับ แต่ทั้งสองสมาคม ไม่มีสมาชิกมากพอที่จะรับไปจำหน่าย ประกอบกับสมาคมกีฬาคนพิการแห่งประเทศไทยนั้น มีนายวันชัย สุระกุล อดีตผู้อำนวยการสำนักงานสลากกินแบ่งฯ นั่งเป็นประธาน สะท้อนให้เห็นถึงความไม่เป็นธรรมในการจัดสรรโควตาสลากที่ยังเอื้อผลประโยชน์ให้กัน
ขณะที่องค์การคนพิการอื่นๆ ไม่ได้รับประโยชน์จากการจัดสรรโควตาใหม่ครั้งนี้ และผู้ค้ารายย่อยเองก็ถูกจำกัดสลาก ได้รับจัดสรรเพียงคนละ 5 เล่มเท่านั้น รวมไปถึงกลุ่มประชาชนทั่วไปที่ลงทะเบียนไว้อีก 4 แสนราย และคนพิการ 9 หมื่นราย ก็ไม่ได้รับประโยชน์แต่อย่างใด โดยต้องการให้สำนักงานสลากฯ ทบทวนมติดังกล่าวใหม่โดยเร็ว เพราะช่วงนี้เป็นช่วงการเรียกผู้ค้ารายเดิมเข้ามาทำสัญญา ตั้งแต่วันที่ 7-12 ก.ค.นี้
อย่างไรก็ตาม หากสำนักงานสลากฯ ไม่ตอบสนองก็จะรวมตัวไปร้องศาลปกครองว่า มติดังกล่าวไม่ชอบ และหากไม่ได้รับการเหลียวแลก็จะไปยื่นหนังสือถึง พล.อ.ประยุทธ์ จันทร์โอชา นายกรัฐมนตรี เพราะกระบวนการดังกล่าวขัดขวางการทำตามนโยบายขายสลากในราคาใบละ 80 บาท เพราะขณะนี้กลุ่มยี่ปั๊ว ซาปั๊ว รวมตัวกันสกัดรายย่อยอื่นๆ ที่ไม่ใช่กลุ่มของตัวเอง โดยขายสลากต่อในราคาใบละ 76 บาท ทำให้รายย่อยอยู่ไม่ได้
ก่อนหน้านี้ สำนักงานการตรวจเงินแผ่นดิน (สตง.) แจ้งว่า จะเกาะติดมาตรการแก้ปัญหาขายสลากกินแบ่งรัฐบาลเกินราคาคู่ละ 80 บาทระยะหนึ่งก่อน หากทำไปแล้วไม่เกิดการเปลี่ยนแปลง หรือยังมีการขายสลากเกินราคา 80 บาท ก็ควรต้องปรับเปลี่ยนมาตรการใหม่